Diari Oficial de la Generalitat Valenciana


Sumari del DOGV 9590, del 08-05-2023 (2023/4777)

Instrucció 1/2023/RFA, de la Direcció General d'Obres Públiques, Transport i Mobilitat Sostenible, sobre l'aplicació de l'Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea - NEXTGENERATIONEU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4777


Data del document
:   24-04-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Instrucció

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * ajuda pública
    * centre d'ensenyament

Instrucció 1/2023/RFA, de la Direcció General d'Obres Públiques, Transport i Mobilitat Sostenible, sobre l'aplicació de l'Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea - NEXTGENERATIONEU. [2023/4777]  
  
  
La Llei 40/2015, d'1 d'octubre, de règim jurídic del sector públic estableix en l'article 6 la possibilitat que els òrgans administratius dirigisquen les activitats dels seus òrgans jeràrquicament dependents mitjançant instruccions i ordres de servei. En els mateixos termes, l'article 38 de la Llei 5/1983, de 30 de desembre, del Consell, estableix que els secretaris autonòmics i els òrgans directius de l'Administració valenciana, pel que fa a l'organització interna dels seus serveis, podran dictar instruccions i ordres de servei.  
  
Havent-se formulat consultes sobre l'aplicació del Reglament (UE) número 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, en relació amb l'activitat 2: adquisició de vehicles nous amb energies alternatives baixes en carboni, regulada en el Reial decret 983/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, i en aplicació de l'article 18 de l'Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea - NEXTGENERATIONEU, que habilita la persona titular de la Direcció General d'Obres Públiques, Transport i Mobilitat Sostenible per a dictar resolucions, instruccions i adoptar les mesures necessàries per a la seua aplicació i execució, es procedeix a dictar les instruccions següents per a la correcta interpretació i execució de la citada Ordre 2/2022, de 28 de març:  
  
Primer  
Que, segons l'article 3.2 apartat b del Reial decret 983/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a la transformació de flotes de transport de viatgers i mercaderies d'empreses privades prestadores de serveis de transport per carretera, així com d'empreses que realitzen transport privat complementari, en el marc del Pla de recuperació, transformació i resiliència, i segons l'article 4.4 de l'Ordre 2/2022, de 28 de març, les ajudes corresponents a l'activitat 2 estaran sotmeses als requisits i límits establits en el Reglament (UE) número 651/2014 de la Comissió, de 17 de juny de 2014, i s'aplicarà l'exempció corresponent a la categoria d'ajudes per a la protecció del medi ambient (secció 7), sense perjudici, de la resta de disposicions del dret de la Unió Europea que pogueren resultar d'aplicació, particularment les que s'aproven en l'àmbit de l'execució i gestió tant del Mecanisme Europeu de Recuperació i Resiliència com del PRTR.  
  
  
Segon  
Que aquesta secció 7, en l'article 36, estableix que la intensitat d'ajuda no haurà d'excedir del 40 %, si és gran empresa; el 50 %, si és mitjana empresa; o el 60 %, si és petita empresa, dels costos subvencionables, i cal entendre per costs subvencionables els costos d'inversió addicionals necessaris per a anar més enllà de les normes de la Unió aplicables o per a incrementar el nivell de protecció mediambiental en absència de normes de la Unió. A la Comunitat Valenciana, per trobar-se en zona C del mapa regional d'ajudes, li correspon incrementar els percentatges indicats en un 5 % addicional.  
Això implica que les quanties recollides en l'article 6 de l'Ordre 2/2022, de 28 de març, basat en l'annex I del Reial decret 983/2021, de 16 de novembre, tenen caràcter de quanties màximes, en funció de la categoria del vehicle, la tecnologia de la motorització i tipus d'entitat destinatària.  
  
Tercer  
Que, per a la valoració de la sol·licitud presentada i la determinació dels costos subvencionables en els termes de l'apartat anterior es requereix que les entitats sol·licitants de l'ajuda corresponent a l'activitat 2 presenten, amb caràcter previ a la concessió de cadascun dels expedients sol·licitats, a més de la documentació recollida en l'article 9.5 respecte de l'esmentada activitat, els documents següents:  
  
1. Oferta del vehicle que es pretén adquirir, emés pel fabricant/venedor del vehicle, amb indicació expressa de: categoria, classe de vehicle, massa màxima autoritzada, potència, preu oferit sense IVA, CIF, nom i adreça del concessionari, punt de venda o fabricant.  
  
2. Oferta d'un vehicle del mateix model o d'un model similar amb motor dièsel, subscrit pel fabricant/venedor amb indicació expressa de: categoria, classe de vehicle, massa màxima autoritzada, potència, preu oferit sense IVA, CIF, nom i adreça del concessionari, punt de venda o fabricant; o, en defecte d'això, document que acredite el sobrecost respecte del mateix model o d'un model similar amb motor dièsel.  
  
L'esmentada documentació haurà de ser aportada per totes les entitats que hagen sol·licitat l'ajuda corresponent a l'activitat 2 i que no hagen rebut notificació individual de la resolució de concessió. El termini per a completar el tràmit esmentat serà de 10 dies hàbils, comptadors des del moment en què es produïsca l'accés al contingut d'aquesta Instrucció, en els termes de l'article 43 de la Llei 39/2015, d'1 d'octubre, del procediment administratiu comú de les administracions públiques, procedint la suspensió del termini màxim per a resoldre segons disposa l'article 22 de la citada llei.  
  
Quart  
Que, en cas que les entitats sol·licitants de les ajudes corresponents a l'activitat 2, no compliren l'aportació de la documentació consignada en el considerant tercer d'aquesta Instrucció, es podrà procedir d'ofici a sol·licitar la documentació necessària per a calcular l'import màxim de l'ajuda. Per a això, es podrà recórrer a altres expedients de característiques similars, a l'Observatori de costos del transport discrecional de viatgers en autocar i als fabricants de vehicles d'aquestes característiques, entre altres.  
  
Cinqué  
Verificada l'execució de l'activitat 2 per part de les entitats beneficiàries i comprovada la documentació justificativa de l'ajuda que exigeix l'article 10 de l'Ordre 2/2022, de 28 de març, es procedirà a ordenar el pagament de l'ajuda en la part proporcional a la quantia justificada, en els termes de l'article 88 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Sisé  
Que, en aplicació del segon paràgraf de l'article 6.1 de la Llei 40/2015, d'1 d'octubre, per estimar-se convenient per raó dels destinataris i dels efectes que puguen produir-se, es procedeix a publicar aquesta instrucció en el Diari Oficial de la Generalitat Valenciana.  
  
València, 24 d'abril de 2023.- La directora general d'Obres Públiques, Transport i Mobilitat Sostenible: Roser Obrer Marco.